b'\n_START_ARTICLE_\nPovodni kos\n_START_SECTION_\nZna\xc4\x8dilnosti\n_START_PARAGRAPH_\nPovodni kos je edina ptica pevka, ki se zna potapljati in plavati. Velika je 19 cm, te\xc5\xbeka 60 g, razpon kril ima 28 cm. Je temno sivorjav zgoraj, grlo in sprednji del prsi so bela, trebuh je rjav. Mladi\xc4\x8di so na zgornji strani sivi, na spodnji umazano beli in marogasti. Spola se med seboj prakti\xc4\x8dno ne razlikujeta._NEWLINE_Hrano si i\xc5\xa1\xc4\x8de pod vodo na na\xc4\x8din, da hodi po dnu in obra\xc4\x8da kamenje pod katerimi brska za li\xc4\x8dinkami enodnevnic, mladoletnic in vrbinc, vrtin\xc4\x8darjev, poto\xc4\x8dnih postranic in majhnih pol\xc5\xbeev. Ptica rada \xc4\x8depi na kamenju, ki \xc5\xa1trli iz vode, zanjo je zna\xc4\x8dilen let tik nad vodno gladino._NEWLINE_Gnezdi od aprila do julija, jajca so bela, velikosti 25/18 mm. Prvoletna samica ima eno leglo, ve\xc4\x8dletna samica dve legli, v leglu je 4 do 6 jajc. Gnezdo je grajeno mo\xc4\x8dno, okroglo, s stranskim vhodom, ve\xc4\x8dinoma iz mahu in postlano s suhim listjem. Gnezdi v bli\xc5\xbeini teko\xc4\x8de vode v skalnih vdolbinah, med koreninami, pod bregom, za slapovi ali v konstrukciji mostov.'